El grup de trap de Sabadell Flashy Ice Cream acaba de publicar la cançó ‘Llàgrimes de sang’, dedicada a les protestes juvenils per la sentència contra el procés i especialment als aldarulls sorgits arran de la violència policíaca. Resumeix l’esperit de molts dels qui han sortit al carrer arreu del país aquesta darrera setmana. En dinou hores, ja té tretze mil reproduccions a Instagram.

Bona part dels missatges són adreçats a la policia: ‘Foc a la poli, no toqueu lo nostre’; ‘Encara que ens disparin no ens podran matar, encara que ens enterrin no ens fareu callar. “Llibertat per a Catalunya” no és un “Puta Espanya”‘; ‘És el rap de la terra contra la força bruta, farem que cremi el terra si l’infern s’apropa.’

També es dirigeixen a la classe política: ‘Les bales són de goma, exploten crits de culpa. Et volen al seu costat però després t’insulten.’ I es feliciten per les protestes fetes fins ara, tot recordant els detinguts de la setmana: ‘Germà, aguanta la mirada. Per la gent que està tancada, per tots aquells que pegaven. Ara ens hem fet amb totes les places, el puny amunt pel qui no pot estar a casa.’

Finalment, donen pistes de qui són els qui s’enfronten a la policia: ‘Hem perdut moltes batalles, dolor d’aquesta guerra. Hem estat ben calladets mentre la terra plora. Hem crescut amb cada cop de porra. Ara plantem cara, no ens agrada córrer.’ I encara afegeixen: ‘Això per cada cop que han tocat les nostres iaies’, en referència a les agressions del Primer d’Octubre.

Vegeu-ne el videoclip: